b'\n_START_ARTICLE_\nRolf M. Zinkernagel\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dal je v rojstni vasi Riehen blizu Basla. Po srednji \xc5\xa1oli je vpisal \xc5\xa1tudij medicine na Univerzi v Baslu, kjer je tudi spoznal svojo bodo\xc4\x8do \xc5\xbeeno Kathrin, a ga klini\xc4\x8dna praksa ni pritegnila, zato se je preusmeril v biomedicino in se na tem podro\xc4\x8dju usposabljal na univerzah v Baslu, Z\xc3\xbcrichu in Lausanni. V tem \xc4\x8dasu se je za\xc4\x8del ukvarjati z imunologijo. Leta 1973 je dobil polo\xc5\xbeaj raziskovalca na Avstralski narodni univerzi v Canberri, kamor se je preselil z dru\xc5\xbeino. Tu je pri\xc4\x8del sodelovati s takratnim podoktorskim raziskovalcem Petrom Dohertyjem in vpisal doktorski \xc5\xa1tudij._NEWLINE_Z Dohertyjem sta raziskovala delovanje celic ubijalk oz. citotoksi\xc4\x8dnih limfocitov T in njihovo vlogo pri limfocitnem horiomeningitisu, virusni bolezni mi\xc5\xa1i. S serijo poskusov sta razkrila vlogo poglavitnega histokompatibilnostnega kompleksa (MHC) pri celi\xc4\x8dno posredovanem imunskem odzivu - odkrila sta, da mora celica ubijalka prepoznati dva signala: celici lastno molekulo MHC in hkrati \xc5\xa1e virusni antigen, ki se izra\xc5\xbea na povr\xc5\xa1ini te celice. \xc4\x8ce je\xc2\xa0\xc2\xbblastni\xc2\xab\xc2\xa0signal prisoten hkrati z virusnim, celica ubijalka povzro\xc4\x8di smrt oku\xc5\xbeene celice, sicer (v primeru da so limfociti vbrizgani v drugo mi\xc5\xa1) pa ne reagira in do imunskega odziva ne pride._NEWLINE_Po doktoratu je kratek \xc4\x8das deloval na Scrippsovem raziskovalnem in\xc5\xa1titutu v La Jolli (Kalifornija, ZDA), nato pa se je leta 1979 vrnil v \xc5\xa0vico, kjer je postal izredni profesor na Univerzi v Z\xc3\xbcrichu. Tu je nadaljeval z raziskavami celic ubijalk in do leta 1988 napredoval do rednega profesorja ter vodje univerzitetnega In\xc5\xa1tituta za eksperimentalno imunologijo. Kot strokovnjak za imunologijo je bil leta 1999 imenovan v upravni odbor farmacevtskega podjetja Novartis, med letoma 2000 in 2003 pa je bil tudi v upravnem odboru podjetja Cytos Biotechnology.\n_START_SECTION_\nPriznanja\n_START_PARAGRAPH_\nZa odkritja nekaterih klju\xc4\x8dnih mehanizmov delovanja imunskega sistema sta z Dohertyjem prejela ve\xc4\x8d nagrad, med njimi leta 1995 Laskerjevo nagrado za temeljne medicinske raziskave in leto kasneje \xc5\xa1e Nobelovo nagrado za fiziologijo ali medicino. Poleg tega sta bila povi\xc5\xa1ana v Red Avstralije._NEWLINE_Zinkernakel je bil izvoljen tudi za \xc4\x8dlana ve\xc4\x8d akademskih ustanov, med njimi Nacionalne akademije znanosti ZDA in Ruske akademije znanosti.'